Imtella' Jannar 3, 2022 - Aġġornata 3 Ta' Jannar, 2022 3:51pm Is-Supretendenza tas-Saħħa Pubblika ppubblikat it-tibdil fir-regoli tal-kwarantina li daħal fis-seħħ b'effett mil-lum 3 ta' Jannar. Fi stqarrija ntqal li dan it-tibdil jirrifletti l-aħħar evidenza xjentifika b'rabta mal-Covid. It-tibdil li daħal fis-seħħ mil-lum huwa kif ġej: Persuni pożittivi u dawk li jgħixu magħhom Dawk li għandhom il-Covid u nies li jgħixu magħhom iridu joqogħdu kwarantina għal 10 ijiem flok 14-il jum. Dan sakemm dawk li jkollhom iktar minn 18-il sena jkunu ħadu l-booster sa 14-il jum qabel jiskadi t-terminu tal-kwarantina u dawk li għandhom bejn 5 snin u 17-il sena jkunu ħadu l-ewwel żewġ dożi bit-tieni waħda fl-aħħar 14-il jum qabel jiskadi t-terminu tal-kwarantina. Persuni li jgħixu fl-istess residenza ta' dawk li għandhom il-Covid huma eliġibbli għall-kwarantina ta' 10 ijiem jekk huma u l-persuni bil-virus ħadu l-booster. Dawk pożittivi u min jgħix magħhom jistgħu joħorġu wara 10 ijiem jekk ma jkollhomx sintomi fl-aħħar 3 ijiem fil-perjodu tal-kwarantina. Jekk is-sintomi jippersistu, il-persuna trid tagħmel iżolament sa 24 siegħa wara li jieqfu s-sintomi. Persuni li kellhom kuntatt ma' persuni pożittivi mhux fl-istess dar Dawk li kienu f'kuntatt ma' persuni pożittivi imma ma jgħixux fl-istess residenza jistgħu joħorġu mill-kwarantina wara 7 ijiem sakemm jagħmlu r-Rapid test jew l-NAAT test bħall-PCR u dan joħroġ negattiv. It-test jista' jsir fil-hubs tal-awtoritajiet tas-saħħa jew minn laboratorju liċenzjat privat. Dawk li kellhom kuntatt primarju ma' persuni pożittivi, u jkunu ħadu t-tilqima, kif ukoll dawk li jgħixu magħhom iridu jibqgħu fi kwarantina sakemm jirċievu r-riżultat negattiv. Il-kwarantina tintemma f'nofsillejl tas-7 jum. Dawk li kienu f'kuntatt primarju imma ma jgħixux fl-istess residenza jistgħu ma jibqgħux kwarantina wara 10 ijiem sakemm dawk li għandhom iktar minn 18-il sena jkunu ħadu l-booster fl-aħħar 14-il jum u dawk bejn 5 snin u 17-il sena jkunu ħadu ż-żewġ dożi bit-tieni waħda fl-aħħar 14-il jum. Membri tal-familja ta' dawk li kienu f'kuntatt ma' persuni pożittivi Dawk li jgħixu ma' persuni li kienu f'kuntatt ma' persuni pożittivi huma eliġibbli għal eżenzjoni mill-kwarantina jekk għandhom aktar minn 18-il sena u ħadu l-booster fi żmien 14-il jum jew jekk għandhom bejn 5 snin u 17-il sena u ħadu ż-żewġ dożi bit-tieni waħda fl-aħħar 14-il jum. Dan bil-kundizzjoni li ma jkollhom ebda sinjal li għandhom il-virus u ma kienux f'kuntatt primarju ma' każ pożittiv. Persuni li ma ħadux it-tilqima Persuni li għadhom ma ħadux it-tilqima jridu jagħmlu l-kwarantina ta' 14-il jum. Kwarantina b'rabta mas-safar Il-kwarantina relatata mas-safar baqgħet ta' 14-il jum mindu persuna li għandha 12-il sena jew aktar tasal Malta u ma jkollhiex ċertifikat tat-tilqima u dawk li jkunu ġejjin minn pajjiż f'żona meqjusa Aħmar Skur.